נועם משולם

**נועם משולם** (נולד ב-7 באוקטובר 1959) הוא אנימטור, תסריטאי, במאי ומפיק ישראלי.

## ביוגרפיה
למד אנימציה בבית הספר לתקשורת חזותית ואמנותית Gobelins CFT בפריז. השלים את הלימודים בשנת 1985, ולאחר מספר שנים חזר לישראל והקים חברת הפקות אנימציה בשם "פיצ'י פויי". בשנות ה-90, עם עליית ערוץ 2 המסחרי, והתפתחות תחום האנימציה בישראל באופן כללי, החל משולם ליצור סרטי אנימציה לפרסומות של מותגים וחברות לאומיים כמו זמן התפוח של מועצת הפירות (המוצר בפרסומת: תפוח ישראלי), עוגות של שטראוס ועלית, טנא נגה של נסטלה, קרלו של תנובה, עוגי של יוניליוור ישראל ועוד ואחר כך פרסומות למותגים וחברות בינלאומיות כמו שוגי של יוניליוור ישראל, ביסלי של נסטלה, במבה של נסטלה (3D), קולה של קוקה קולה, צ'יטוס של שטראוס ועלית, יופלה של תנובה, סלקום של פורטיסימו קפיטל, נקניקי יחיעם של מעדני יחיעם, בורגראנץ' של אורגד אחזקות, מפעל הפיס, בזק בינלאומי של בזק, שוקולד פרה של שטראוס ועלית, הבנק הבינלאומי של פ.י.ב.י. אחזקות, מיסטר שוקו של יוניליוור ישראל, גמדים של שטראוס ועלית, road runner ועוד. הסרט "הבית של במבה" שיצר עבור אסם צבר למעלה מ-40 מיליון צפיות ביוטיוב.

בעקבות שינויים טכנולוגיים, עבר משולם בהמשך לטכניקות חדשות באנימציה דיגיטלית בסביבת מחשב, במקביל לטכניקות הקלאסיות שבהן עסק עד אז, והחל לביים ולהפיק, נוסף על סרטי פרסומת, סרטים קצרים, סדרות טלוויזיה וגם סרטים אישיים.

בשנת 1993 הפיק את סדרת הטלוויזיה "השימשונים" שיצר אמן הקומיקס דודו גבע לערוץ 2.

בשנת 1997 הפיק בישראל את העונה השנייה (13 פרקים בני 5 דקות) של סדרת האנימציה Sniz & Fondue, בערוץ ניקלודיאון, ארצות הברית.

בשנת 1994 ביים ועיצב את הדמויות בסרט הילדים "דירה להשכיר", כחלק מסרט ההנפשה "להיטים מצוירים משלנו".

בשנת 1999 יצר 20 מעברוני אנימציה עבור תחרות האירוויזיון שהתקיימה בירושלים.

בשנת 2001 ביים סרט טלוויזיה קצר: "שלמה המלך והדבורה" – סרט בן 13 דקות לסדרת "סיפורי עמים" של C4S ו-HBO. הסרט הופיע בפסטיבל סרטי ילדים בהירושימה, וכן ב-Annecy International Animation Film Festival בצרפת באותה שנה.

בשנת 2004 ביים את סרט הילדים "כספיון", שהופץ על גבי קלטות וידאו, CD ו-DVD. הסרט מבוסס על סדרת ספרים באותו שם מאת פאול קור. זהו אחד הסרטים הישראלים הראשונים שנוצר בטכנולוגיית Computer-generated Imagery (אנימציית דמויות תלת-ממדית)

בשנת 2006 ביים והפיק סרט DVD נוסף בשם "הפיל שרצה להיות הכי", על פי ספר ילדים של פאול קור.

בשנת 2008 יצר וביים, יחד עם חיים אידיסיס, צפריר קוחנובסקי ודני חיימוביץ', את סדרת האנימציה לילדים "הניצוצות של מאור" ששודרה בערוץ ג'טיקס, ובמקביל הופצה באתר "מהות החיים".

בשנת 2015 ביים והפיק את הסרט העלילתי הקצר "בין חולות ושביל קליפות", על פי סיפוריו וציוריו של נחום גוטמן.

בשנת 2018 יצר, יחד עם אלון רותם ושני האריס, את סדרת האנימציה "הפלנטונים" עבור הטלוויזיה החינוכית. הסדרה הייתה מועמדת לפרס האקדמיה לתוכניות ילדים. עוד באותה שנה, היה במאי האנימציה ויוצר הדמויות המצוירות של הסדרה המוזיקלית "אולי פיל", גם היא בטלוויזיה החינוכית, אשר זכתה בפרס האקדמיה הישראלית לטלוויזיה בקטגוריית סדרה לגיל הרך.

בשנת 2021 יצר (במשותף עם ענבל ארבל ושחר אינבינדר) עבור כאן חינוכית את "עיר המספרים" – סדרת אנימציה לילדים אשר הייתה מועמדת ל-7 פרסי אקדמיה. באותה שנה השתתף גם בהפקת הסרט "אגדת חורבן" כמפיק אנימציה.

בשנת 2022 ביים את סרטו הארוך (75 דקות) הראשון – "מעלה קרחות", על פי ספרו של אפרים סידון, והיה שותף גם להפקה וכתיבת התסריט.

בשנת 2024 ביים את סרט האנימציה הארוך (85 דקות) של התסריטאי והיוצר תומר שריג, "ארמון החול".

משנת 1996 מרצה לאנימציה במחלקה לאמנויות המסך באקדמיה לאמנות ועיצוב בצלאל.

נועם הוא בנו של הפסל והצייר דוד משולם. מתגורר בראש העין.

## פרסים והוקרה
### פרסים אישיים
* יקיר פסטיבל Animix לשנת 2011.

### פרסי עבודות
* "אולי פיל" – פרס האקדמיה לתוכניות ילדים 2018
* "רוזלינד פרנקלין" (סרט עבור "אנו – מוזיאון העם היהודי") – פרס אסיף, 2016

## פילמוגרפיה
### קולנוע
* 2022 – מעלה קרחות – במאי, מפיק ותסריטאי
* 2021 – אגדת חורבן – מפיק אנימציה שותף
* 2015 – בין חולות ושביל קליפות – במאי ומפיק
* 2007 – הפיל שרצה להיות הכי – במאי ותסריטאי
* 2004 – כספיון – במאי ומפיק
* 1992 – "דירה להשכיר", כחלק מסרט ההנפשה "להיטים מצוירים משלנו" – במאי ויוצר

### טלוויזיה
* 2021 – עיר המספרים – במאי ומפיק אחראי
* 2019 – הפלנטונים – במאי ויוצר
* 2018 – אולי פיל – במאי ראשי אנימציה
* 2009 – מר שבלול – מפיק אחראי
* 2008 – הניצוצות של מאור – במאי ויוצר

## קישורים חיצוניים
* 

## הערות שוליים

קטגוריה:מפיקים ישראלים
קטגוריה:במאים ישראלים
קטגוריה:אנימטורים ישראלים
קטגוריה:תסריטאים ישראלים
קטגוריה:ישראלים שנולדו ב-1959